**Santa María de Videferre** é unha parroquia do concello de Oímbra, na comarca de Verín, provincia de Ourense. Segundo o IGE en 2011 tiña 251 habitantes, dos cales 124 eran homes e 127 mulleres, o que supón unha diminución en relación ao ano 1999 cando tiña 293 habitantes.

Xeografía
---------

Videferre está situada ao oeste do concello de Oímbra. Fai fronteira con Portugal, na raia seca. Está a 828 msnm, e ten unha área de 22,22 km². Limita ao norte con San Millao (Cualedro) a través do río Búbal, e Azureira, e cos montes das Fragas, Buble e Casa da Moura. Ao sur limita con Soutelinho da Raia, a través dos montes do Penouco, Lama da Veiga e Reboeira. Ao leste limita con Bousés e Espiño, a través dos montes de Cruz da Pedra, Barreiras e Corga da Pega. Ao oeste limita con Vilar de Perdizes e o río Azureira.

### Clima

Videferre ten un clima de montaña, frío en inverno, con xeadas e nevadas, e suave en verán. Os ventos frescos e húmidos procedentes da serra de Larouco deixan choivas abondosas.

Historia
--------

Igrexa parroquial.
A súa orixe estímase cara ao século III ou IV. O topónimo ten orixe romana, *vitis ferre*[]. Da época da romanización consérvase a estrutura orixinal da ponte sobre o Azureira e algúns lagares.

Até 1868 pertenceu a Videferre a parte galega de Souteliño, lugar que era considerado un dos tres *pobos promiscuos* por estar situado na mesma fronteira, entre Galiza e Portugal. Ese ano, coa entrada en vigor do Tratado de Lisboa de 1864, a parte galega foi anexada a Portugal, á propia freguesía de Soutelinho da Raia. Eclesiasticamente seguiu a pertencer á freguesía e por tanto á diocese de Ourense. Porén, coa entrada de Portugal en 1910 nun novo réxime e as crecentes dificultades dos párrocos para cruzar a fronteira, Souteliño acabou sendo incorporado tamén á arquidiocese de Braga o 27 de novembro de 1914.

A actual igrexa parroquial de Santa María ten a súa orixe nos séculos XVI e XVII, sendo modificada a finais do século XIX. Está situada no centro da aldea, e ao leste da mesma situábase antigamente o camposanto. O adro foi restaurado recentemente. A parroquia pertence ao arciprestado de Monterrei.

Economía
--------

Até a década de 1960 a parroquia tiña unha economía de subsistencia, baseada na agricultura e gandería. A proximidade a Portugal facilitou o contrabando coas vilas de Soutelinho da Raia ou Vilar de Perdizes, especialmente despois da guerra civil española. A partir de mediados do século XX aumentou a emigración cara a Europa Occidental, o que provocou un descenso da poboación.

Flora e fauna
-------------

A flora de Videferre é rica e diversa, destacando os soutos de castiñeiros. Outras árbores froiteiras son a maceira, a pereira, a cerdeira e a nogueira. Nas hortas cultívanse leitugas, cebolas, verzas, feixóns, centeo, pataca, millo e nabizas, amais de vide destinada á produción doméstica de viño.

Os pastos son usados para a alimentación do gando, destacando o vacún, cabalar, ovino e caprino.

Nas zonas máis montañosas hai diferentes especies salvaxes: réptiles como lagartos comúns, cóbregas ou salamántigas, e mamíferos como o raposo, o xabarín e mesmo o lobo.

Gastromonía
-----------

A cociña de Videferre é tradicional de alta montaña, baseada nos produtos típicos da horta e no gando da comarca. Destacan os cocidos e os caldos, acompañados de chourizos e touciño. A uva da Videira dá un viño novo acedo.

Galería de imaxes
-----------------

* Cruz de Videferre.Cruz de Videferre.
* Igrexa de Santa María.Igrexa de Santa María.
* Panóramica de Videferre.Panóramica de Videferre.
* Casa rústica.Casa rústica.

Lugares e parroquias
--------------------

### Lugares de Videferre

| Lugares da parroquia de Videferre no concello de Oímbra (Ourense) |  |
| --- | --- |
| Espiño | Videferre |

### Parroquias de Oímbra

| Galicia | Provincia de Ourense | Parroquias de Oímbra |  |
| --- | --- |
| Bousés (Santa Baia) | As Chás (Santa María das Neves) | A Granxa (San Xoán) | Oímbra (Santa María) | Rabal (Santo André) | San Cibrao (Santa Cruz) | Videferre (Santa María) |

Notas
-----

1. 1 2  Decreto 332/1996, do 26 de xullo, polo que se aproba o nomenclátor correspondente ás entidades de poboación da Provincia de Orense.
2. ↑  Madoz, Pascual (1850). *Vide-ferri (Sta. Maria)*. *Diccionario geográfico-estadístico-histórico de España y sus posesiones de Ultramar* (en castelán) **XVI** (Madrid). p. 37.
3. ↑  García Mañá, Luís Manuel (xullo/decembro 2001). "Couto Mixto, unha república esquecida". *IGADI*. Arquivado dende o orixinal o 16-03-2012. Consultado o 4-6-2016.
4. ↑  Hernández Figueiredo, José Ramón (2014). "Apuntes sobre la geografía eclesiástica de Ourense: Tourém, Lama de Arcos, «Couto Mixto» y «Pueblos promiscuos»". *Cuadernos de Estudios Gallegos, LXI* (en castelán) (127): 231–240. ISSN 0210-847X. doi:10.3989/ceg.2014.127.07.

Véxase tamén
------------

### Outros artigos

* Lugares de Oímbra

### Ligazóns externas

* www.videferre.tk Arquivado 21 de febreiro de 2015 en Wayback Machine. *(en castelán)*

|  |  |
| --- | --- |
| Control de autoridades | 
* Wd: Q2522967
* código INE: 32053070000

 |